CELEX: 52021PC0485
Language: el
Date: 2021-08-20
Title: Πρόταση ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία επιτρέπεται στην Ιταλία να εφαρμόσει μειωμένους συντελεστές ειδικού φόρου κατανάλωσης στο πετρέλαιο εσωτερικής καύσης που χρησιμοποιείται για θέρμανση, το οποίο προμηθεύεται ο δήμος Καμπιόνε ντ’ Ιτάλια, καθώς και στην ηλεκτρική ενέργεια, την οποία προμηθεύεται ο εν λόγω δήμος, σύμφωνα με το άρθρο 19 της οδηγίας 2003/96/ΕΚ

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 20.8.2021
            COM(2021) 485 final
            2021/0276(NLE)
            Πρόταση
            ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ 
            με την οποία επιτρέπεται στην Ιταλία να εφαρμόσει μειωμένους συντελεστές ειδικού φόρου κατανάλωσης στο πετρέλαιο εσωτερικής καύσης που χρησιμοποιείται για θέρμανση, το οποίο προμηθεύεται ο δήμος Καμπιόνε ντ’ Ιτάλια, καθώς και στην ηλεκτρική ενέργεια, την οποία προμηθεύεται ο εν λόγω δήμος, σύμφωνα με το άρθρο 19 της οδηγίας 2003/96/ΕΚ
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Η φορολογία των ενεργειακών προϊόντων και της ηλεκτρικής ενέργειας στην Ένωση διέπεται από την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας
                     1
                   (στο εξής: οδηγία για τη φορολογία της ενέργειας ή οδηγία).
               
               
                  Σύμφωνα με το άρθρο 19 παράγραφος 1 της οδηγίας, εκτός από τις διατάξεις που θεσπίζονται ειδικότερα στα άρθρα 5, 15 και 17, το Συμβούλιο, αποφασίζοντας ομόφωνα μετά από πρόταση της Επιτροπής, μπορεί να επιτρέψει σε ένα κράτος μέλος να θεσπίσει περαιτέρω απαλλαγές ή μειώσεις του επιπέδου φορολογίας για λόγους ειδικής πολιτικής.
               
               
                  Ο ιταλικός δήμος Καμπιόνε ντ’ Ιτάλια αποτελεί θύλακα της Ιταλίας στην Ελβετία με πολύ περιορισμένη γεωγραφική έκταση και μικρό πληθυσμό
                     2
                  . Το έδαφός του, το οποίο συνορεύει εν μέρει με τη λίμνη Λουγκάνο, περιβάλλεται εξ ολοκλήρου από το ελβετικό καντόνι του Τιτσίνο.
               
               
                  Ο εν λόγω θύλακας έχει απότομο ορογραφικό ανάγλυφο που περιορίζει την αστικοποίησή του και, συνολικά, την προσβασιμότητά του, καθιστώντας δυσχερέστερη την ανάπτυξη βιομηχανικών δραστηριοτήτων.
               
               
                  Επιπλέον, ο δήμος Καμπιόνε ντ’ Ιτάλια βιώνει σοβαρή οικονομική κρίση (που επιδεινώνεται περαιτέρω από την πανδημία COVID-19), η οποία προκλήθηκε από το κλείσιμο του καζίνου, στο οποίο βασιζόταν σχεδόν εξ ολοκλήρου η οικονομία του.
               
               
                  Επιπροσθέτως, η συμπερίληψη του δήμου Καμπιόνε ντ’ Ιτάλια στο τελωνειακό έδαφος της Ένωσης την 1η Ιανουαρίου 2020
                     3
                   οδήγησε περαιτέρω σε αύξηση του κόστους των ενεργειακών προϊόντων (όπως η ηλεκτρική ενέργεια και το πετρέλαιο εσωτερικής καύσης που χρησιμοποιείται ως καύσιμο θέρμανσης)
                     4
                  .
               
               
                  Σύμφωνα με τις ιταλικές αρχές, η ιδιαίτερη γεωγραφική θέση του δήμου Καμπιόνε ντ’ Ιτάλια, σε συνδυασμό με την απουσία δικτύου παροχής αερίου και τις δυσμενείς κλιματικές συνθήκες οδηγούν σε υψηλότερο ενεργειακό κόστος, ανεξαρτήτως του αν η ενέργεια προέρχεται από την Ελβετία ή από την πλησιέστερη ιταλική επαρχία. Ειδικότερα, η ελάχιστη οδική απόσταση που πρέπει να διανυθεί για την προμήθεια πετρελαίου θέρμανσης από την Ιταλία είναι περίπου 30 km (απόσταση μεταξύ Campione και Como). Επιπλέον, η ανάγκη διεκπεραίωσης των τελωνειακών διατυπώσεων για τη διέλευση των ιταλικών και ελβετικών συνόρων αποθαρρύνει σε μεγάλο βαθμό τους Ιταλούς οικονομικούς φορείς να προβούν στις εν λόγω ενέργειες, πέραν του ότι συνιστούν πρόσθετο κόστος.
               
               
                  Με επιστολή της 7ης Αυγούστου 2020, οι ιταλικές αρχές ζήτησαν την άδεια να εφαρμόσουν μειωμένους συντελεστές ειδικού φόρου κατανάλωσης στο πετρέλαιο εσωτερικής καύσης που χρησιμοποιείται για θέρμανση και στην ηλεκτρική ενέργεια, που παρέχονται στο έδαφος του δήμου Καμπιόνε ντ’ Ιτάλια. Προς αιτιολόγηση του αιτήματός της για παρέκκλιση, η Ιταλία αναφέρεται στην ιδιαίτερη κατάσταση του δήμου Καμπιόνε ντ’ Ιτάλια που περιγράφεται ανωτέρω.
               
               
                  Οι προτεινόμενοι συντελεστές είναι 0,0005 EUR ανά kWh για την ηλεκτρική ενέργεια που χρησιμοποιείται σε εγκαταστάσεις και χώρους πλην των νοικοκυριών, και 0,001 EUR ανά kWh για την ηλεκτρική ενέργεια που χρησιμοποιείται σε νοικοκυριά, οι οποίοι αντιστοιχούν στο 4 % του εθνικού ειδικού φόρου κατανάλωσης, αλλά ισούνται με τους αντίστοιχους ελάχιστους συντελεστές που προβλέπονται στην οδηγία για τη φορολογία της ενέργειας. Για το πετρέλαιο εσωτερικής καύσης που χρησιμοποιείται ως καύσιμο θέρμανσης, ο προτεινόμενος συντελεστής είναι 201,50 EUR ανά 1 000 λίτρα, που αντιστοιχεί στο 50 % του συντελεστή που εφαρμόζεται σε εθνικό επίπεδο, ωστόσο υπερβαίνει τον ελάχιστο συντελεστή που ορίζεται στην οδηγία για τη φορολογία της ενέργειας.
               
               
                  Κατ’ αυτόν τον τρόπο, οι έμμεσοι φόροι που εφαρμόζονται στα εν λόγω ενεργειακά προϊόντα που καταναλώνονται στον δήμο Καμπιόνε ντ’ Ιτάλια θα είναι σε γενικές γραμμές οι ίδιοι με εκείνους που εφαρμόζονται στην Ελβετία
                     5
                  .
               
               
                  Με την αιτούμενη άδεια, η Ιταλία αποσκοπεί στον μετριασμό του υψηλού ενεργειακού κόστους που βαρύνει τα νοικοκυριά και τις επιχειρήσεις για την ενέργεια που παρέχεται στην εν λόγω περιοχή, δεδομένου ότι τα εν λόγω ενεργειακά προϊόντα χρησιμοποιούνται για θέρμανση (πετρέλαιο εσωτερικής καύσης) και για την κάλυψη όλων των συνήθων καθημερινών αναγκών που συνδέονται με την κατανάλωση ηλεκτρικής ενέργειας (φωτισμός, λειτουργία οικιακών συσκευών, θέρμανση και ψύξη κ.λπ.). 
               
               
                  Αυτό το φορολογικό πλεονέκτημα θα επιτρέψει την ελάφρυνση του πρόσθετου κόστους θέρμανσης για τον πληθυσμό του δήμου Καμπιόνε ντ’ Ιτάλια, το οποίο οφείλεται στο ψυχρό κλίμα, στις δυσκολίες προμήθειας καυσίμων και στο ειδικό κόστος συμμόρφωσης.
               
               
                  Ως εκ τούτου, το εν λόγω μέτρο φαίνεται να αποτελεί κατάλληλο μέσο για την αντιμετώπιση της ειδικής κατάστασης του ιταλικού δήμου. 
               
               
                  Η αιτούμενη περίοδος ισχύος καλύπτει το χρονικό διάστημα έξι ετών από την 1η Ιουλίου 2021 έως τις 30 Ιουνίου 2027, το οποίο βρίσκεται εντός του μέγιστου διαστήματος που επιτρέπεται βάσει του άρθρου 19 της οδηγίας για τη φορολογία της ενέργειας.
               
               
                  Το φορολογικό πλεονέκτημα δεν μπορεί να συνδυαστεί με άλλες μειώσεις του ειδικού φόρου κατανάλωσης. Θα αφορά αποκλειστικά την κατανάλωση στον δήμο Καμπιόνε ντ’ Ιτάλια.
               
            
            
               Οι ετήσιες δαπάνες του προϋπολογισμού εκτιμώνται σε 0,105 εκατ. EUR.
            
         
         
            
            
               •Συνέπεια με τις ισχύουσες διατάξεις στον τομέα πολιτικής
            
            
               Διατάξεις βάσει της οδηγίας για τη φορολογία της ενέργειας
            
            
               
                  Το άρθρο 19 παράγραφος 1 πρώτο εδάφιο της οδηγίας προβλέπει τα εξής: 
               
               
                  Εκτός από τις διατάξεις που περιλαμβάνονται στα προηγούμενα άρθρα και ειδικότερα στα άρθρα 5, 15 και 17, το Συμβούλιο αποφασίζοντας ομόφωνα μετά από πρόταση της Επιτροπής μπορεί να επιτρέψει σε ένα κράτος μέλος να θεσπίσει περαιτέρω απαλλαγές ή μειώσεις για λόγους ειδικής πολιτικής.
               
               
                  Με την εν λόγω μείωση του φόρου, οι ιταλικές αρχές επιδιώκουν τη μείωση των κοινωνικών και οικονομικών επιπτώσεων της κρίσης που πλήττει τον πληθυσμό του δήμου Καμπιόνε ντ’ Ιτάλια μετριάζοντας τις επιπτώσεις του υψηλότερου κόστους αγοράς πετρελαίου θέρμανσης και ηλεκτρικής ενέργειας.
               
               
                  Η δυνατότητα θέσπισης ευνοϊκής φορολογικής μεταχείρισης για ορισμένα ενεργειακά προϊόντα και την ηλεκτρική ενέργεια που προμηθεύεται ο ιταλικός δήμος Καμπιόνε ντ’ Ιτάλια είναι δυνατόν να προβλέπεται δυνάμει του άρθρου 19 της οδηγίας, δεδομένου ότι σκοπός της είναι να επιτρέψει στα κράτη μέλη τη θέσπιση περαιτέρω απαλλαγών ή μειώσεων για λόγους ειδικής πολιτικής. 
               
            
            
               Το άρθρο 19 παράγραφος 2 της οδηγίας 2003/96/ΕΚ προβλέπει, για το εν λόγω είδος μέτρου, μέγιστο διάστημα έξι ετών με δυνατότητα παράτασης. Δεδομένου ότι η ισχύουσα ρύθμιση δεν έχει αρνητικές επιπτώσεις στο ενδοενωσιακό εμπόριο και στο γενικό επίπεδο φορολογίας των καυσίμων και της ηλεκτρικής ενέργειας στην Ιταλία, η Επιτροπή προτείνει στο παρόν στάδιο να χορηγηθεί η αιτούμενη από την Ιταλία άδεια για έξι έτη, δηλαδή από την 1η Ιουλίου 2021 έως την 31η Ιουνίου 2027. Ωστόσο, η παρέκκλιση δεν θα πρέπει να παρεμποδίζει μελλοντικές τροποποιήσεις του υφισταμένου θεσμικού πλαισίου και θα πρέπει να ληφθούν υπόψη η επικείμενη αναθεώρηση της οδηγίας για τη φορολογία της ενέργειας και το ενδεχόμενο έκδοσης από το Συμβούλιο νομοθετικής πράξης βάσει πρότασης της Επιτροπής για την τροποποίηση της οδηγίας για τη φορολογία της ενέργειας. Η εν λόγω επανεξέταση ακολουθεί την αξιολόγηση της οδηγίας σχετικά με τη φορολογία της ενέργειας
                  6
                και τα συμπεράσματα του Συμβουλίου σχετικά με το πλαίσιο της ΕΕ για τη φορολογία της ενέργειας της 28ης Νοεμβρίου 2019
                  7
               . Στα συμπεράσματά του, το Συμβούλιο κάλεσε την Επιτροπή να αναλύσει και να αξιολογήσει πιθανές επιλογές με σκοπό τη δημοσίευση, σε εύθετο χρόνο, πρότασης σχετικά με την αναθεώρηση της οδηγίας για τη φορολογία της ενέργειας. Κάλεσε επίσης την Επιτροπή να εξετάσει ιδιαίτερα το πεδίο εφαρμογής της οδηγίας, τους ελάχιστους συντελεστές και τις ειδικές φορολογικές μειώσεις και απαλλαγές. 
            
            
               Υπό τις περιστάσεις αυτές, κρίνεται μεν σκόπιμο να χορηγηθεί η άδεια για το αιτούμενο διάστημα, η ισχύς όμως της παρέκκλισης θα πρέπει να εξαρτηθεί από την έναρξη της εφαρμογής γενικών διατάξεων επί του θέματος πριν από τα τέλη Ιουνίου 2027. 
            
            
            
               
                  Κανόνες για τις κρατικές ενισχύσεις
               
            
            
               Το μέτρο ενδέχεται να συνιστά κρατική ενίσχυση σύμφωνα με το άρθρο 107 παράγραφος 1 της ΣΛΕΕ. Δεδομένου ότι οι μειωμένοι συντελεστές είναι μεγαλύτεροι από τους ελάχιστους συντελεστές της ΕΕ, το μέτρο θα καλύπτεται από το άρθρο 44 του κανονισμού (ΕΕ) αριθ. 651/2014 (γενικός κανονισμός απαλλαγής κατά κατηγορία). Κατά τη λήξη της περιόδου ισχύος του γενικού κανονισμού απαλλαγής κατά κατηγορία στις 31 Δεκεμβρίου 2023, οι ενισχύσεις εξακολουθούν να τυγχάνουν απαλλαγής κατά τη διάρκεια περιόδου προσαρμογής έξι μηνών (βλ. άρθρο 58 παράγραφος 4 του γενικού κανονισμού απαλλαγής κατά κατηγορία). Η απόφαση δεν θίγει τους εφαρμοστέους κανόνες για τις κρατικές ενισχύσεις κατά τη διάρκεια της περιόδου την οποία καλύπτει η παρέκκλιση.
            
            
               
            
            
               •Συνέπεια με άλλες πολιτικές της Ένωσης
            
            
               Κάθε αίτημα παρέκκλισης βάσει του άρθρου 19 της οδηγίας για τη φορολογία της ενέργειας πρέπει να εξετάζεται από την Επιτροπή λαμβάνοντας υπόψη την ορθή λειτουργία της εσωτερικής αγοράς, την ανάγκη να διασφαλισθεί θεμιτός ανταγωνισμός και τις ενωσιακές πολιτικές για την υγεία, το περιβάλλον, την ενέργεια και τις μεταφορές.
            
            
               Η διαφοροποίηση του φόρου συνεπάγεται μερική ελάφρυνση του επιπλέον κόστους αγοράς πετρελαίου θέρμανσης και ηλεκτρικής ενέργειας στον δήμο Καμπιόνε ντ’ Ιτάλια, ο οποίος βρίσκεται σε ιδιαίτερα μειονεκτική θέση σε σύγκριση με την υπόλοιπη Ιταλία και για τον οποίο ο κανονικός φορολογικός συντελεστής θα οδηγούσε σε υπερβολική φορολογική επιβάρυνση. Πράγματι, η ιδιαίτερη γεωγραφική κατάσταση σε συνδυασμό με τη μη διαθεσιμότητα πρόσβασης στο δίκτυο φυσικού αερίου και τις δυσμενείς κλιματικές συνθήκες συνεπάγονται υψηλότερο κόστος προμήθειας ενεργειακών προϊόντων.
            
            
               
                  Οι μειωμένοι φορολογικοί συντελεστές τόσο για το πετρέλαιο θέρμανσης όσο και για την ηλεκτρική ενέργεια θα επέτρεπαν στα νοικοκυριά και τις επιχειρήσεις του δήμου Καμπιόνε ντ’ Ιτάλια να αποφύγουν την αύξηση του κόστους των ενεργειακών προϊόντων. Οι φορολογικοί συντελεστές εξακολουθούν να είναι ίσοι ή υψηλότεροι από τα ελάχιστα επίπεδα φορολογίας της ΕΕ που ορίζονται στην οδηγία για τη φορολογία της ενέργειας. 
               
            
            
               Το μέτρο δεν κρίθηκε ασυμβίβαστο με τις σχετικές ενωσιακές πολιτικές για την ενέργεια. 
            
            
               Εξάλλου, το μέτρο αυτό είναι αποδεκτό από την άποψη της ορθής λειτουργίας της εσωτερικής αγοράς και της ανάγκης διασφάλισης θεμιτού ανταγωνισμού. Λόγω των περιορισμένων εδαφικών και οικονομικών επιπτώσεών του, το μέτρο δεν στρεβλώνει τον ανταγωνισμό ούτε εμποδίζει τη λειτουργία της εσωτερικής αγοράς. 
            
            
               Τέλος, η φορολογική μείωση δεν είναι σωρευτική με οποιεσδήποτε άλλες φορολογικές ελαφρύνσεις.
            
         
         
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Άρθρο 19 της οδηγίας 2003/96/ΕΚ του Συμβουλίου.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Ο τομέας της έμμεσης φορολογίας, που καλύπτεται από το άρθρο 113 της ΣΛΕΕ, δεν εμπίπτει καθαυτός στην αποκλειστική αρμοδιότητα της Ευρωπαϊκής Ένωσης, όπως αυτή ορίζεται στο άρθρο 3 της ΣΛΕΕ.
               
               
                  Ωστόσο, δυνάμει του άρθρου 19 της οδηγίας 2003/96/ΕΚ, έχει εκχωρηθεί αποκλειστική αρμοδιότητα στο Συμβούλιο, σύμφωνα με το παράγωγο δίκαιο, να επιτρέπει σε ένα κράτος μέλος να θεσπίζει περαιτέρω απαλλαγές ή μειώσεις κατά την έννοια της εν λόγω διάταξης. Επομένως, τα κράτη μέλη δεν μπορούν να υποκαταστήσουν το Συμβούλιο. Κατά συνέπεια, στην παρούσα εκτελεστική απόφαση δεν έχει εφαρμογή η αρχή της επικουρικότητας. Εν πάση περιπτώσει, δεδομένου ότι η παρούσα πράξη δεν αποτελεί σχέδιο νομοθετικής πράξης, δεν θα πρέπει να διαβιβαστεί στα εθνικά κοινοβούλια σύμφωνα με το πρωτόκολλο αριθ. 2 που προσαρτάται στις Συνθήκες για τον έλεγχο της συμμόρφωσης με την αρχή της επικουρικότητας.
               
            
            
               •Αναλογικότητα
            
            
               
                  Η πρόταση τηρεί την αρχή της αναλογικότητας. Οι φορολογικές μειώσεις δεν υπερβαίνουν τα αναγκαία όρια για την επίτευξη του συγκεκριμένου στόχου. Οι φορολογικές μειώσεις εφαρμόζονται σε πολύ περιορισμένες γεωγραφικές περιοχές. Οι εγκριθέντες φορολογικοί συντελεστές είναι ίσοι ή υψηλότεροι από τα ελάχιστα επίπεδα φορολογίας που προβλέπονται στην οδηγία.
               
            
            
               •Επιλογή της νομικής πράξης
            
            
               
                  Ως νομική πράξη προτείνεται εκτελεστική απόφαση του Συμβουλίου. Το άρθρο 19 της οδηγίας 2003/96/ΕΚ προβλέπει μόνο αυτό το είδος μέτρου.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Το μέτρο δεν απαιτεί την αξιολόγηση της ισχύουσας νομοθεσίας.
               
            
            
               •Διαβουλεύσεις με τα ενδιαφερόμενα μέρη
            
            
               
                  Η παρούσα πρόταση βασίζεται σε αίτημα της Ιταλίας και αφορά μόνο το συγκεκριμένο κράτος μέλος.
               
            
            
               •Συλλογή και χρήση εμπειρογνωσίας
            
            
               
                  Δεν υπήρξε ανάγκη εξωτερικής εμπειρογνωσίας.
               
            
            
               •Εκτίμηση επιπτώσεων
            
            
               
                  Η παρούσα πρόταση αφορά τη χορήγηση άδειας σε μεμονωμένο κράτος μέλος κατόπιν αιτήματός του και δεν απαιτείται εκτίμηση επιπτώσεων.
               
            
            
               •Καταλληλότητα και απλούστευση του κανονιστικού πλαισίου
            
         
         
            
               
                  Το μέτρο δεν προβλέπει απλούστευση. Προκύπτει από το αίτημα της Ιταλίας και αφορά μόνο το εν λόγω κράτος μέλος.
               
            
            
               •Θεμελιώδη δικαιώματα
            
            
               
                  Το μέτρο δεν έχει επίπτωση στα θεμελιώδη δικαιώματα.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Το μέτρο δεν συνεπάγεται ούτε οικονομική ούτε διοικητική επιβάρυνση για την Ένωση. Συνεπώς, η πρόταση δεν έχει καμία επίπτωση στον προϋπολογισμό της Ένωσης.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Δεν απαιτείται σχέδιο εφαρμογής. Η παρούσα πρόταση αφορά τη χορήγηση άδειας μείωσης του φόρου για μεμονωμένο κράτος μέλος κατόπιν αιτήματός του. Η άδεια χορηγείται για περιορισμένο χρονικό διάστημα έως τις 30 Ιουνίου 2027. Οι φορολογικοί συντελεστές που θα εφαρμοστούν θα ισούνται ή θα είναι υψηλότεροι από το ελάχιστο επίπεδο φορολογίας που καθορίζεται στην οδηγία για τη φορολογία της ενέργειας. Είναι δυνατή η αξιολόγηση του μέτρου σε περίπτωση αιτήματος ανανέωσης μετά τη λήξη της περιόδου ισχύος.
               
            
            
               •Επεξηγηματικά έγγραφα (για οδηγίες)
            
            
               
                  Η πρόταση δεν απαιτεί επεξηγηματικά έγγραφα σχετικά με τη μεταφορά στο εθνικό δίκαιο.
               
            
            
               •Αναλυτική επεξήγηση των επιμέρους διατάξεων της πρότασης
            
            
               
                  Οι φορολογικοί συντελεστές θα είναι 0,0005 EUR ανά kWh για την ηλεκτρική ενέργεια που χρησιμοποιείται σε εγκαταστάσεις και χώρους πλην των νοικοκυριών, και 0,001 EUR ανά kWh για την ηλεκτρική ενέργεια που χρησιμοποιείται σε νοικοκυριά, οι οποίοι αντιστοιχούν στους αντίστοιχους ελάχιστους συντελεστές που προβλέπονται στην οδηγία για τη φορολογία της ενέργειας. Για το πετρέλαιο εσωτερικής καύσης που χρησιμοποιείται ως καύσιμο θέρμανσης, ο προτεινόμενος συντελεστής είναι 201,50 EUR ανά 1 000 λίτρα, που αντιστοιχεί στο 50 % του συντελεστή που εφαρμόζεται σε εθνικό επίπεδο, ωστόσο υπερβαίνει τον ελάχιστο συντελεστή που ορίζεται στην οδηγία για τη φορολογία της ενέργειας. 
               
               
                  Το άρθρο 1 ορίζει ότι θα επιτραπεί στην Ιταλία να εφαρμόσει μειωμένους συντελεστές στο πετρέλαιο εσωτερικής καύσης που χρησιμοποιείται για θέρμανση, το οποίο προμηθεύεται ο δήμος Καμπιόνε ντ’ Ιτάλια, καθώς και στην ηλεκτρική ενέργεια που προμηθεύεται ο εν λόγω δήμος. 
               
               
                  Το άρθρο 2 ορίζει ότι η αιτούμενη άδεια χορηγείται με ισχύ από την 1η Ιουλίου 2021 έως τις 30 Ιουνίου 2027, σύμφωνα με το αίτημα της Ιταλίας, εντός του μέγιστου διαστήματος 6 ετών που επιτρέπεται βάσει της οδηγίας.
               
               
            
            
               2021/0276 (NLE)
            
            
               Πρόταση
            
            
               ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               με την οποία επιτρέπεται στην Ιταλία να εφαρμόσει μειωμένους συντελεστές ειδικού φόρου κατανάλωσης στο πετρέλαιο εσωτερικής καύσης που χρησιμοποιείται για θέρμανση, το οποίο προμηθεύεται ο δήμος Καμπιόνε ντ’ Ιτάλια, καθώς και στην ηλεκτρική ενέργεια, την οποία προμηθεύεται ο εν λόγω δήμος, σύμφωνα με το άρθρο 19 της οδηγίας 2003/96/ΕΚ
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
         
         
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας
                  8
               , και ιδίως το άρθρο 19,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Με επιστολή της 7ης Αυγούστου 2020, η Ιταλία ζήτησε την άδεια να εφαρμόσει μειωμένους συντελεστές ειδικού φόρου κατανάλωσης στο πετρέλαιο εσωτερικής καύσης που χρησιμοποιείται για θέρμανση καθώς και στην ηλεκτρική ενέργεια, που προμηθεύεται ο δήμος Καμπιόνε ντ’ Ιτάλια σύμφωνα με το άρθρο 19 της οδηγίας 2003/96/ΕΚ. Πρόσθετες πληροφορίες και διευκρινίσεις προς υποστήριξη του αιτήματος παρασχέθηκαν από τις ιταλικές αρχές στις 19 Ιανουαρίου 2021. Η άδεια ζητήθηκε για την περίοδο από την 1η Ιουλίου 2021 έως τις 30 Ιουνίου 2027. 
            
            
               (2)Ο δήμος Καμπιόνε ντ’ Ιτάλια αποτελεί θύλακα της Ιταλίας στην Ελβετία με πολύ περιορισμένη γεωγραφική έκταση και μικρό πληθυσμό. Η περιοχή είναι ορεινή, γεγονός που περιορίζει την αστική ανάπτυξη, τις βιομηχανικές δραστηριότητες και την προσβασιμότητά της στο σύνολο. Λόγω της γεωγραφικής θέσης του δήμου Καμπιόνε ντ’ Ιτάλια, της έλλειψης πρόσβασης στο δίκτυο φυσικού αερίου και των δυσμενών κλιματικών συνθηκών, το κόστος προμήθειας ενεργειακών προϊόντων στον δήμο Καμπιόνε ντ’ Ιτάλια είναι υψηλό, είτε αυτά παρέχονται από την Ελβετία είτε από την Ιταλία. Επιπλέον, η συμπερίληψη του δήμου Καμπιόνε ντ’ Ιτάλια στο τελωνειακό έδαφος της Ένωσης την 1η Ιανουαρίου 2020 οδήγησε σε αύξηση του ενεργειακού κόστους για τα νοικοκυριά και τις επιχειρήσεις. 
            
            
               (3)Η διαφοροποίηση των ειδικών φόρων κατανάλωσης αποσκοπεί στον μετριασμό του υψηλού ενεργειακού κόστους.  
            
            
               (4)Το αιτούμενο μέτρο επανεξετάστηκε από την Επιτροπή και διαπιστώθηκε ότι δεν στρεβλώνει τον ανταγωνισμό ούτε παρακωλύει την ορθή λειτουργία της εσωτερικής αγοράς και δεν μπορεί να θεωρηθεί ασυμβίβαστο με την ενωσιακή πολιτική για το περιβάλλον, την ενέργεια και τις μεταφορές. Οι μειωμένοι συντελεστές ειδικού φόρου κατανάλωσης τόσο για το πετρέλαιο εσωτερικής καύσης όσο και για την ηλεκτρική ενέργεια θα παραμείνουν ίσοι ή υψηλότεροι από τα ελάχιστα επίπεδα φορολογίας που ορίζονται στην οδηγία 2003/96/ΕΚ και θα αντισταθμίσουν εν μέρει το αυξημένο ενεργειακό κόστος στον δήμο. Η φορολογική μείωση δεν είναι σωρευτική με οποιεσδήποτε άλλες φορολογικές ελαφρύνσεις.
            
            
               (5)Ως εκ τούτου, θα πρέπει να επιτραπεί στην Ιταλία να εφαρμόσει, στον δήμο Καμπιόνε ντ’ Ιτάλια, μειωμένους φορολογικούς συντελεστές στην ηλεκτρική ενέργεια και το πετρέλαιο εσωτερικής καύσης που χρησιμοποιείται για θέρμανση.
            
            
               (6)Κάθε άδεια που χορηγείται δυνάμει του άρθρου 19 παράγραφος 2 της οδηγίας 2003/96/ΕΚ πρέπει να υπόκειται σε αυστηρό χρονικό περιορισμό. Για να κατοχυρώνεται επαρκής βαθμός βεβαιότητας για τον δήμο Καμπιόνε ντ’ Ιτάλια, η άδεια θα πρέπει να χορηγηθεί για διάστημα έξι ετών. Ωστόσο, για να μην υπονομευθούν οι μελλοντικές γενικές εξελίξεις του υφιστάμενου νομικού πλαισίου είναι σκόπιμο να προβλεφθεί ότι, σε περίπτωση που το Συμβούλιο, ενεργώντας βάσει του άρθρου 113 της Συνθήκης για τη λειτουργία της Ευρωπαϊκής Ένωσης, θεσπίσει ένα τροποποιημένο γενικό σύστημα φορολογίας των ενεργειακών προϊόντων με το οποίο δεν θα συνάδει η παρούσα άδεια, η παρούσα άδεια παύει να ισχύει την ημέρα κατά την οποία καθίστανται εφαρμοστέοι οι εν λόγω γενικοί κανόνες. 
            
            
               (7)Η παρούσα απόφαση δεν θίγει την εφαρμογή των ενωσιακών κανόνων για τις κρατικές ενισχύσεις,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Χορηγείται στην Ιταλία η άδεια να εφαρμόσει μειωμένους συντελεστές ειδικού φόρου κατανάλωσης στο πετρέλαιο εσωτερικής καύσης που χρησιμοποιείται για θέρμανση, το οποίο προμηθεύεται ο δήμος Καμπιόνε ντ’ Ιτάλια, καθώς και στην ηλεκτρική ενέργεια την οποία προμηθεύεται ο εν λόγω δήμος, υπό την προϋπόθεση ότι τηρούνται τα ελάχιστα επίπεδα φορολογίας που αναφέρονται στα άρθρα 9 και 10 της οδηγίας 2003/96/ΕΚ.
            
            
               Άρθρο 2
            
            
               Η παρούσα απόφαση εφαρμόζεται από την 1η Ιουλίου 2021 έως τις 30 Ιουνίου 2027.
            
            
               Ωστόσο, εάν το Συμβούλιο, ενεργώντας βάσει του άρθρου 113 της Συνθήκης ή οποιασδήποτε άλλης σχετικής διάταξης της Συνθήκης για τη λειτουργία της Ευρωπαϊκής Ένωσης, θεσπίσει ένα τροποποιημένο γενικό σύστημα φορολογίας των ενεργειακών προϊόντων με το οποίο δεν συνάδει η άδεια που χορηγείται σύμφωνα με το άρθρο 1 της παρούσας απόφασης, η παρούσα απόφαση λήγει την ημέρα κατά την οποία τίθενται σε εφαρμογή οι εν λόγω γενικοί κανόνες.
            
            
               Άρθρο 3
            
            
               Η παρούσα απόφαση απευθύνεται στην Ιταλική Δημοκρατία.
            
            
               Βρυξέλλες,
            
         
         
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 283 της 31.10.2003, σ. 51.
               
               
                  
                     (2)
                  
                        Έκταση περίπου 2,6 km², από τα οποία 0,9 km² γη και 1,7 km² λίμνη, και μόνιμο πληθυσμό 1961 κατοίκων την 1η Ιανουαρίου 2019.
               
               
                  
                     (3)
                  
                        Αυτό το νέο τελωνειακό και φορολογικό καθεστώς του δήμου Καμπιόνε ντ’ Ιτάλια καθορίστηκε στον κανονισμό (ΕΕ) 2019/474 του Ευρωπαϊκού Κοινοβουλίου και του Συμβουλίου, της 19ης Μαρτίου 2019, και στην οδηγία (ΕΕ) 2019/475 του Συμβουλίου, της 18ης Φεβρουαρίου 2019.
               
               
                  
                     (4)
                  
                        Το κόστος της ενέργειας για τους χρήστες που είναι εγκατεστημένοι στον δήμο Καμπιόνε ντ’ Ιτάλια αυξήθηκε απότομα σχεδόν κατά 18 % για την ηλεκτρική ενέργεια και κατά 22 % για το πετρέλαιο εσωτερικής καύσης μετά τη συμπερίληψή του στο τελωνειακό έδαφος της Ένωσης την 1η Ιανουαρίου 2020 (λόγω των ειδικών φόρων κατανάλωσης και του ΦΠΑ).
               
               
                  
                     (5)
                  
                        Η ηλεκτρική ενέργεια και το πετρέλαιο εσωτερικής καύσης θα εξακολουθούν να είναι μεταξύ 7 και 8 % ακριβότερα.
               
               
                  
                     (6)
                  
                        SWD(2019) 329 τελικό.
               
               
                  
                     (7)
                  
                        Συμπεράσματα του Συμβουλίου της 28ης Νοεμβρίου 2019, 14608/19, FISC 458. 
               
               
                  
                     (8)
                  
                        ΕΕ L 283 της 31.10.2003, σ. 51.